2. nap: A Gyilkos-tó, a Gyilkos-kő és a Békás-szoros

A hétfői nap kipihenése után egy finom reggelivel vártak minket a házigazdák. A reggeli után egyből felszálltunk a buszra, és elindultunk az első programunk helyszínére. A buszon mindenki jól érezte magát; beszélgettünk, játszottunk, énekeltünk, s csodáltuk az elénk táruló gyönyörű tájat. Útközben megálltunk a Pongrác-tetőn is, ahonnan szép kilátás nyílt a Gyergyói-havasokra.

A magas hegyek között kanyargó út után megérkeztünk az első látványossághoz, a Gyilkos-tóhoz. Erdély egyik legcsodásabb látványa tárul elénk a tó környezetében, de itt, ahol a székelyek hegyei magasodnak, ebben a vadregényes, mesebeli tájban, miért nevezik „gyilkosnak” azt a tavat, amelynek környezete nyugalmat áraszt?

A Keleti-Kárpátokban gyakran tombolnak heves viharok, amelyek nem kímélnek semmit sem. Így történt ez 1837-ben is, amikor bőséges csapadék sújtotta a Hagymás-hegységet a nyári esőzések alkalmával. Ennek következtében hatalmas mennyiségű agyagos törmelék zúdult le a mélybe, amely elzárta több patak folyását is, s megölte a fákat, növényeket, embereket, állatokat. Az ottrekedő vízből alakult ki a tó. A tó vizéből még ma is kitűnnek azok a fenyőcsonkok, amelyek kétszáz évvel ezelőtt éltek a völgyben.

A legenda szerint azonban a Gyergyó környékén élő Fazekas Eszter sikolya okozta a hegy leomlását. A lány vőlegényét az esküvő előtt elvitték katonának. Eszter hűségesen várta őt haza, de egy környékbeli zsivány elrabolta a gyönyörű lányt. Nem akart hozzámenni Eszter, s kétségbeesetten hívta segítségül a zömök sziklákat. Azok meghallották a lány kiáltását, s hatalmas vihart küldtek Eszternek segítségül. Az égzengés megindította a hatalmas köveket, melyek a völgybe zúdultak, s maguk alá temettek mindent. Ezért kapta a “gyilkos” nevet a tó.

Egy hosszú és fárasztó túra után felértünk az 1278 méteres magasságban fekvő Gyilkos-kőhöz, ahonnan gyönyörű kilátást kaptunk a Gyilkos-tóra. Útközben a hegy árnyékos oldalán több hófoltot is találtunk. Természetesen hógolyóztunk egy kicsit.

Lefelé már könnyebb volt … Miután lementünk a hegyről, közelebbről is megnéztük a tavat, s nagyon finom kürtős kalácsot ehettünk. Utána visszamentünk a buszhoz és elindultunk a következő úticélunkhoz, a Békás-szoroshoz.

Miután meghallgattuk a hely kialakulásának történetét, gyalog indultunk tovább, hiszen így csodálhattuk meg igazán ezt a gyönyörű természeti környezetet. A Békás-szoros a Keleti-Kárpátok legszebb, legmonumentálisabb tektonikus eredetű szurdokvölgye a Békás-patak völgyében.  A Békás patak mellékvizei mind vadregényes szurdokokat vájtak a mészkőbe. A magas sziklák között mintegy 5 km hosszan követhetjük a gyors sodrású patakokat.

Utána egy körülbelül másfél órás túrát kezdtünk meg. Egy gyors folyású patak mentén vezetett utunk. Már a függőhídhoz való eljutás sem volt egyszerű, de sokak számára az igazi próbatétel a függőhídon való átkelés volt! Egyszerre csak egy ember mehetett át rajta, hiszen minden lépésnél lengett a híd. Mindenki teljesítette a bátorság próbát, s lelkesen folytattuk túránkat. A túrázás végén csepergett egy kis eső, de ez nem szegte kedvünket. Visszamentünk a buszhoz, s elindultunk a szállásra, ahol már várt minket a finom vacsora.